Tuis Geloof Hulp24/7 Moet jy jonk wees om mooi te lyk en te voel?
Vyf-issues kan 'n mens maklik pootjie. Miskien help dit as ons almal eerlik hieroor is en met mekaar hieroor praat (en lag). Niemand word
van ouer-word kwytgeskel nie.
Benewens jou uiterlike, wat inherent ook jou innerlike beïnvloed, moet jy dinge vir jouself doen. Nie vir jou man, kinders, ouers of vriende nie – vir jóú. Dit kan 'n stokperdjie wees, iets wat jou laat voel soos wie jy was voordat jy 'n vrou vir jou man was, of 'n ma vir jou kinders. Wat wou jy nog altyd doen, maar jy was te bang of skaam om dit te waag?
Sedert my veertigs neem ek sanglesse, en ons hou konserte.
Dit ruk jou uit jou gemaksone, maar dit is 'n bevrydende gevoel. 'n So what-gevoel. Dit maak nie saak of jy 30, 40, of 50 is nie. As daar 'n stukkie droom, iets wat jy wil waag, iewers 'n ek-wil-nog-eendag in jou is –just do it! Ouderdom tel slegs as jy kaas is of 'n goeie rooiwyn …
Raak stil, en wees eerlik met jouself. Maak 'n lysie van dit waarvan jy hou en dit wat maak dat jy jouself verwerp. Kies om jouself te aanvaar net soos jy is – met die goed en die sleg.
Elke persoon het 'n ander definisie van 'n "goeie selfbeeld". Party weet nie wat dit werklik behels of waar dit vandaan kom nie. Party
reken dit is 'n aangebore "talent". Jy "het" dit, óf jy "het" dit nie.
Een van vele Google-definisies verklaar dat selfvertroue die vertroue in jou eie vermoëns, eienskappe en oordeel" is. Dit is glad nie 'n slegte definisie nie … Die meeste mense, of jy nou oud of jonk, 'n man of vrou is, is bang wat ander van hulle dink.
Selfversekering tree in wanneer jy nie meer omgee wat ander van jou dink nie, nie meer 'n behoefte het om ander te please nie. Dit is iets wat reeds diep binne in jou wese is. Dit is nie 'n vaardigheid wat jy moet aanleer nie. Dit is nie iets wat jy moet beoefen tot jy dit regkry nie.
Jy sal sien, wanneer jy gemaklik is met jouself en jouself aanvaar net soos jy is, kom daar 'n vrede in jou hart wat as selfvertroue uitgebeeld word. Kry 'n dagboek of notaboek, en skryf die volgende neer:
Hoekom gee jy om wat ander mans of vroue van jou dink? Neem 'n besluit of dit die moeite werd is om voort te gaan met jou huidige gedrag of manier van dink.
Gaan grou in jou klerekas. Kry daardie rok wat jou soos 'n "prinses" laat voel. Trek dit aan, kleur jou gesig in en kam daardie hare. Sit jou paar mooiste oorbelle aan, trek die hoë hakke aan. Dan vat jy jouself uit vir ete. Natuurlik moet so 'n pragstuk vertoon word!
Raadpleeg 'n kenner voordat jy onnodige items koop. 'n Mens is geneig om vir enige geleentheid winkels toe te storm net omdat
jy nie mooi voel in jou eie klere nie. Ná die tyd sit jy net met nog een van daardie rokke wat stof in jou hangkas vergaar.
Om jou oë jonger te laat lyk, gebruik 'n nude-kleur oogpotlood in die waterlyn van die oog. Dit verbloem rooiheid wat soms hier voorkom en laat die oë ook witter en groter vertoon. Die aanwending van maskara lig en verhelder jou hele oogarea. Ons wimpers word ongelukkig minder soos ons ouer word. Neem eers 'n donkerbruin maskara en wend dit met sig-sagbewegings aan. Laat dit droog word.
Wend nou swart maskara net aan die onderste punte van jou wimpers. Die ombré-effek laat dit dikker vertoon en trek die aandag na die wimperpunte, wat dit ook langer laat lyk.
Jou oë verklap ongelooflik baie oor jou gedagtes, emosies en menswees. Dit is een van die belangrikste maniere waarop die mens kommunikeer en kan jou hele voorkoms verander.
As ons oë die vensters van die siel is, dan moet ons ook kyk wat in ons harte omgaan. Galasiërs 5:22 leer ons: Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing.
Wanneer ons dié woorde in ons harte – en denke – dra, sal ons oë nie anders kan as om te sprankel nie.
Weg met vaal en vervelig – skitter in die regte kleure
Johannes Itten, 'n baanbreker op die gebied van kleur, het as dosent 'n bevinding gemaak. Wanneer hy studente opdrag gegee het om te skilder, het elke student die omgewing en kleur volgens sy eie natuurlike kleurpalet interpreteer.
Jy sal waarskynlik ook jou huis en werkruimte versier met skakerings wat in jou eie natuurlike kleurpalet voorkom. Jy is geskape met 'n sekere velkleur, oogkleur en haarkleur. Hierdie natuurlike kleure skep harmonie.
Hulle maak jou lewe makliker. Wanneer jy daarby hou, hoef jy, byvoorbeeld, nie baie grimering aan te sit nie. Só spaar jy tyd. Jy hoef ook nie jou hare so gereeld te doen nie en só spaar jy geld. Die grootste voordeel is dat jy met die regte kleure klere, langer en slanker lyk.
Kyk mooi na die kleur van jou oë. Kies een wat jy daar sien en bou vir jou 'n uitrusting in daardie spesifieke kleur. Jy kan skakerings daarvan van kop tot tone aantrek en jy gaan fantasties lyk sonder 'n druppel grimering.
Jy kan ook kleure komplimentêr tot jou oogkleur aantrek. Die kleurwiel is 'n handige hulpmiddel. Komplimentêr tot of teenoor mekaar, lê blou en oranje.
Iemand met blou oë kan dan kombinasies van koraal, salm of spanspek aantrek vir 'n sterker effek. Dit werk goed wanneer jy 'n uitrusting moet kies vir geleenthede soos troues of onderhoude.
Oorkant groen op die kleurwiel lê rooi. Iemand met groen oë kan kyk na skakerings soos aarbei, waatlemoen of kersie. Bruin oë is effe moeiliker, omdat bruin nie op die kleurwiel is nie. Kies dan kleure soos pers, groen of koraal.
Jou natuurlike kleurpalet is ook van toepassing op grimering. Jou beste lipstiffie is die een wat die naaste aan jou natuurlike lipkleur is. Kies die blosser wat die naaste aan jou wangkleur is as jy jou wang 'n ligte knyp gegee het.
Blou en groen oogskadu werk wanneer jy jonger is, maar wanneer jy ouer word, is dit beter om natuurlike kleure te gebruik wat plooitjies en lyntjies verbloem. Hier speel komplimentêre kleure ook 'n belangrike rol.
Vir blou en groen oë sal kombinasies van oranje en rooi werk, maar kies eerder skakerings van rooi. Soos koper, terracotta of appelkoos wat jou oog meer sal komplimenteer. Diep pers is 'n baie mooi kleur vir bruin oë.
Maar hoe meer jy van jou natuurlike kleurpalet afwyk, hoe meer ongemaklik voel jy. Hoe meer jy daarby hou, hoe makliker is dit om moeiteloos mooi te lyk.
Volgende artikelKan ons God vertrou as alles skeefloop?
Vertrou God om drome waar te maak
- Julie 9, 2020
Die hemele vertel die eer van God, en die uitspansel verkondig die werk van sy hande. Psalm 19:2 In Eksodus leer ken jy 'n aspek van God se karakter. Dis...